Preek Handelinge 2:36
Skriflesing: Handelinge 2:14 - 36 en Filippense 2:5 - 11.
Teks: Handelinge 2:36
Laat dan die hele huis van Israel sekerlik weet dat God Hom Here en Christus gemaak het.
Die vroeë Christene het baie gode gehad - en het later aan almal begin twyfel. Daarom was die tyd reg dat baie van hulle tot bekering kon kom en in die Here Jesus Christus glo. Maar deurentyd was dit nodig om hulle weer daarvan te verseker Wie die Here Jesus is en waar Hy vandaan kom.
Ons tyd is weer soos wat dit toe was. Baie mense het vrae en twyfels en baie onkunde. Kom ons gaan luister weer saam met die heel eerste Christene na die openbaring van die Here.
Jesus Christus is jou Here. Dit beteken baie kortweg dat die Here Jesus die enigste ewige Oorwinnaar is wat jou in sy heerlikheid opneem.
Die Jode het al die eeue deur geweet dat daar 'n Messias op pad is. Messias is die Hebreeuse woord vir Gesalfde. Dit beteken presies dieselfde as Christus: Christus is die Griekse woord vir gesalfde.
In hierdie geval beteken Gesalfde dat dit iemand is wat deur God gemagtig en aangestel word om die amp van Verlosser te beklee.
Die inhoud van die Messias se amp is om gelowiges se sondeskuld met God te versoen en om hulle in te lyf in al God se genadeweldade.
Aan die begin van Jesus se optrede het Hy die dissipels herhaaldelik beveel om vir niemand te sê dat Hy die Christus is nie:
Daarop het Hy sy dissipels bevel gegee dat hulle vir niemand moes sê dat Hy Jesus die Christus is nie. (Matteus 16:20 AFR1953)
Daar was 'n rede voor, want die Jode het ooreengekom dat as iemand Hom as die Christus bely, hy uit die sinagoge geban sou word:
Dit het sy ouers gesê omdat hulle bang was vir die Jode; want die Jode het al ooreengekom dat as iemand Hom as die Christus bely, hy uit die sinagoge geban sou word. (Johannes 9:22 AFR1953)
Die tyd vir geheimhouding is egter al baie lankal verby, want dit is vir die gelowiges baie belangrik om te weet dat Jesus die Christus is.
Daarsonder kan ons nie die ewige lewe hê nie.
Die Here openbaar aan ons dat die wondertekens wat die Here Jesus gedoen het, beskrywe is sodat ons kan glo dat Jesus die Christus is, die Seun van God, en sodat ons deur te glo, in sy Naam die lewe kan hê:
…maar hierdie is beskrywe, dat julle kan glo dat Jesus die Christus is, die Seun van God; en dat julle deur te glo die lewe kan hê in sy Naam. (Johannes 20:31 AFR1953)
Die feit dat Jesus die Christus is, het 'n baie groot rol gespeel in die apostels se prediking.
Ons lees in Handelinge 5:42 dat die apostels nie opgehou het om elke dag in die tempel en in hulle huise te leer en die evangelie te verkondig dat Jesus die Christus is nie (Vgl. ook Handelinge 18:5; Handelinge 18:28).
Nadat Paulus tot bekering gekom het, het hy al meer krag ontvang en die Jode wat in Damaskus woon, in die war gebring deur te bewys dat Jesus die Christus is (Handelinge 9:22).
Jesus is meer as net Christus. Handelinge 2 openbaar dat God Jesus Here en Christus gemaak het. Die woord wat in die Grieks staan, is "Kurios." Wat is 'n Kurios?
'n Kurios was die benaming vir die generaal wat aan die hoof van 'n land se leërs gestaan het.
Hy het egter net die naam kurios gehad wanneer hy aan die volgende vereistes voldoen het:
Hy moes in 'n oorlog betrokke gewees het.
Hy moes sy vyand heeltemal verslaan en vernietig het.
Hy moes krygsgevangenes uit daardie land saam teruggebring het na sy land toe.
Die naam wys daarop dat:
Jesus in die grootste geveg tot die dood toe met die duiwel betrokke was.
Jesus die duiwel en sy magte totaal verslaan het - die Here gaan hulle met die wederkoms in die ewige hel wegseël.
Ons is die krygsgevangenes wat deur die Here Jesus uit die mag van die duiwel uitgeruk is. Hy hervestig ons in sy vaderland, naamlik sy ewige koninkryk.
Dit is waar die feit dat God Jesus Here gemaak het, vir ons betekenis kry. Jesus is Here. Petrus begin onmiddelik na hierdie woorde om Jesus Christus te verkondig.
Let op dat Petrus se toespraak dadelik aansluit by die opvattinge van die Jode wat daar gestaan het, sodat hulle kan begryp wat dit was wat hulle gesien en gehoor het (v. 22).
Hy vertel dan dat Jesus baie groot dade gedoen het.
Hy het wonders en tekens gedoen: Dit is sy kredensiebrief dat Hy Here is, anders kon Hy dit nie doen nie.
Die manier waarop die Here met sy volk optree, toon dat Hy hulle ten volle in sy mag hou.
Sy mag verskil van dit wat ons normaalweg in ons samelewings ken.
Hy is nie 'n despoot wat met 'n ystervuis regeer en mense met geweld aan Hom gehoorsaam hou nie.
Hy tree op soos 'n Vader wat vir sy kinders sorg.
Hy het sy reg aan Israel aangekondig in 'n verbond wat Hy met hulle gesluit het.
Sy reg en sy gesag rus in Homself in sy wese, want sy reg is 'n liefdesreg.
Daarom is die Here ook nie soos aardse heersers wat hulle onderdane hoofsaaklik (net?) tot hulle eie belang en sy eie voordeel regeer nie.
Jesus is Christus en Here tot ons voordeel.
Die duiwel wil hierdie feit van ons af weghou. Ons lees dit in 1 Johannes 2:22
Wie is die leuenaar anders as hy wat nie wil erken dat Jesus werklik die Christus is nie? Hy is die antichris, hy wat nie die Vader en die Seun wil erken nie.
(Ou vertaling: Wie is die leuenaar, behalwe hy wat ontken dat Jesus die Christus is? Dit is die Antichris wat die Vader en die Seun loën.) (1 Johannes 2:22 AFR1953)
As ons oor hierdie saak soos die duiwel dink, is ons vir ewig verlore, want die Bybel leer dat elkeen wat glo dat Jesus die Christus is, 'n kind van God is; en elkeen wat die Vader liefhet, het ook die ander lief wat kinders van die Vader is.
Elkeen wat glo dat Jesus die Christus is, is uit God gebore; en elkeen wat die Vader liefhet, het ook die een lief wat uit Hom gebore is. (1 Johannes 5:1 AFR1953)
Ons moet die lis waarmee die duiwel werk, nooit onderskat nie.
Hy beveg elke oomblik die grootste reddingswaarheid wat daar vir die mens is, want hy wil ons verlore laat gaan.
Die duiwel probeer om die inhoud van die reddingsboodskap van ons af weg te hou.
Die apostel Johannes (1 Johannes 5:6) het die evangelie baie kort saamgevat met die woorde:
Die Een wat deur die water van sy doop en die bloed van sy dood na ons toe gekom het, is Jesus Christus; nie net deur die water nie, maar deur die water én die bloed. Die Gees is die getuie daarvan, en die Gees is die waarheid.
Op Pinksterdag toe die Heilige Gees uitgestort is, het die duiwel ook probeer om dadelik die werk van die Here Jesus Christus en die wonder van die Heilige Gees tot niet te maak.
Petrus het toe opgestaan en die verkeerde opvatting oor die wonder van die uitstorting van die Heilige Gees kragtig weerlê.
Hy het die mense sterk en positief vertel wat daar gebeur het.
Soos dit enige eerlike prediker betaam,het hy by die Bybel self begin.
Sy teks is Joël 2: 28 32. Petrus haal die gedeelte ook woordeliks aan.
Met die gedeelte as vertrekpunt toon hy nou vir die skare aan dat die Here op daardie dag die belofte vervul het wat Joël aangekondig het.
Kyk na na die tydsaanduiding wat die profeet Joël gegee het, want dit is vir ons belangrik. Joël 2: 1 kondig die betrokke dag aan as die "dag van die Here".
Die Apostel Petrus verklaar dat die laaste dae aangebreek het soos wat die uitstorting van die Heilige Gees dit op daardie oomblik bewys het.
Anders gestel: Die uitstorting van die Heilige Gees bewys die voortgang van God se openbaring en dat die laaste dag van die aarde nie meer ver is nie.
Dit is vir Petrus die logiese gevolgtrekking van die werk van die Here Jesus op die aarde.
Hy lê vir die mense wat by die uitstorting van die Heilige Gees was, presies uit wat die geluid van die rukwind en die vuurtonge beteken het.
Hy toon dit aan as die noodwendige gevolg van die lyde en sterwe van die Here Jesus Christus.
Wat gaan van ons word as die Here kom? Petrus gee die antwoord.
Hy wys daarop dat die profeet Joël geprofeteer het dat die Here sy Gees ook oor slawe en slavinne sal uitstort, en dat hulle ook deur die werk van die Heilige Gees diensbaar gaan wees in die kerk.
Die punt wat die Bybel maak, is dat selfs gelowiges wat verag is in die samelewing, in die Here Jesus Christus gelyklik gaan deel in die gawes van die Heilige Gees, en dat hulle ook daarin voluit in die kerk van die Here gebruik gaan word.
In vers 21 verander die preek wat Petrus gee heeltemal. Hy begin die skare leer wat die gevolge van die uitstorting van die Heilige Gees is.
En elkeen wat die Naam van die Here aanroep, sal gered word.
Dit wat Petrus hier sê, kom daarop neer dat die saligheid nou nie meer net beperk is tot die Jode as die enigste verbondsvolk nie.
Die saligheid wat die Here gee, word nou gerig op elke individuele mens wat die Drie Enige God as Here bely, en as sulks ook aanbid.
Let hier op na twee baie belangrike dinge:
Die eerste is dat hierdie woorde van Petrus baie duidelik veronderstel dat jy sal bid wanneer jy die Naam van die Here noem.
Slegs die mense wat die Naam van die Here aanroep dit is: biddend gebruik sal gered word.
Die tweede saak is dat u moet dink aan die troos vir al die mense wat daar bymekaar was.
Kan u dink hoeveel vrede daar in hulle gemoed gekom het toe hulle hoor dat Joodskap nie meer jou saligheid bepaal nie, maar wel jou aanroeping van die Naam van die Here.
Die Bybel gebruik baie sterk woorde as die dinge wat belangrik is om van Jesus te weet aan die orde gestel word:
Hom wat deur die bepaalde raad en voorkennis van God oorgelewer is...
God se raad het beskik dat Jesus as die Verlosser sou lewe en sterwe.
Hierdie raadsbeluit van God is so vas dat Petrus nou vir die mense kan aantoon dat toe die dinge gebeur het, daar geen afwyking was van die raad van die Here nie.
God se raad en voorkennis m.a.w. dat Hy buitendien ook alles vooruit weet beheers absoluut die wêreldgeskiedenis.
Selfs Jesus se kruisiging is deel daarvan.
Dan preek Petrus al die dinge waarin ons almal reeds glo, en wat ons almal ook ken.
Jesus het opgestaan uit die dood.
Die Here openbaar dat Dawid al van Jesus gepraat het in Psalm 16 toe hy gesê het dat die Here altyddeur voor hom is.
In die stuk wat aanhaal wat Dawid gesê het, blyk dit dat Dawid se hele lewenshoop ook op Jesus gevestig was.
Dit blyk dat dat sy profetiese woorde in die Psalm vooruitgewys het dat Jesus sal sorg dat ons nie in die doderyk beland nie.
Mens sou baie kon redeneer of Dawid die dinge geweet het…
Ek glo dat ons ons hier heeltemal op die Bybel moet verlaat die Here sê hy het geweet.
Vers 30 sê dat hy geweet het dat wat die vlees betref, die Christus uit sy lendene (m.a.w. sy nasate) gebore wou word.
As ons al hierdie dinge op onsself toepas, sal ons besef dat ons in hierdie dae met ‘n baie vaste geloofsvoet moet vorentoe gaan.
Ons getuienis van die inhoud van ons geloof moet uit ons lewe uitskyn.
Ons lewe eerstens in die krag en beskerming van Jesus Christus.
Soos Dawid weet ons ook dat Hy ons nie aan die kragte van die duiwel en uiteindelik aan die hel self sal oorgee nie.
Wat beteken dit vir jou dat Christus jou Here is?
God Hom ook tot die hoogste eer verhef en Hom die Naam gegee wat bo elke naam is.
In die Naam van Jesus sal elkeen wat in die hemel en op die aarde en onder die aarde is, die knie buig,
Elke tong sal bely: "Jesus Christus is Here!" tot eer van God die Vader (Filippense 2:9 - 11).
Ons is ter wille van Hom tot kinders van God aangeneem.
Ons is deur Hom ten volle bevry van die mag van die sonde en die Satan.
Al is dit so dat ons nog steeds sonde doen en dit vir ons lyk asof ons nie heeltemal vry van die invloed van die duiwel is nie.
Ons vryheid is daarin dat God ter wille van die Here Jesus Christus ons nie meer ons sondes toereken nie.
Ons is nou kinders en erfgename van al God se liefde en trou.
Ons is erfgename van die ewige lewe.
Elke mens wat dit weet, bely: Ek glo in Jesus Christus die eniggebore Seun van ons Here.
Verder weet ons ook dat ons moet verwag dat daar in die tydvak waarin ons lewe baie dinge gaan wees wat die wederkoms van Jesus Christus voorspel.
Dit is nou dinge soos oorloë en allerhande natuurrampe.
Die dinge gebeur al oralsoor in die wêreld.
Die punt is net dat ons moet besef dat dit ons self ook gaan tref.
Ons is deel van die mensdom wat die dinge gaan deurmaak.
U moet dus nie dink dat ons soos toeskouers sal kan sit en kyk hoe dit ander mense tref nie.
Die belangrike punt is net dat as hierdie dinge gebeur, ons nie moet toelaat dat die duiwel ons geloof in vertwyfeling bring nie.
Hy het die dag met die uitstorting van die Heilige Gees probeer om daardie mense te verwar en om 'n bespotting te maak van die manier waarop die Here sy beloftes vervul.
Pasop! hy doen dit in ons tyd ook!
Leef versigtig en leef voluit in die beloftes van die Here dat Hy weer kom as Oorwinnaar oor die dood om ons na Hom toe te neem in sy koninkryk van heerlikheid.
Onthou altyd die woorde van die apostel Paulus:
My geliefdes, julle was altyd gehoorsaam wanneer ek by julle was. Des te meer moet julle gehoorsaam wees nou dat ek nie daar is nie. Julle moet julle met eerbied en ontsag daarop toelê om as verloste mense te lewe, want dit is God wat julle gewillig en bekwaam maak om sy wil uit te voer (Filippense 2:12, 13).
Slotpsalm 84: 1, 2.
Datum: 2 Februarie 2003